بس بحب اقللكم انو انا محسوبكم لمن كان عمري 16 سنه، واجت وزارة الاوقاف افتتحت مسجد (اسامة بن زيد) بحارتنا ونقص عندهم شيخ، وشافوني الجماعة لابد 24 ساعة بهالمسجد، ساعة بزرع شجر وساعة بسقي ورد..او بتهجد، وساعة ببخر بعود الند،، وساعة ماسك السجاد وبمدو مد، او بلمع العمدان او بهش الذبان وبنطنط مثل القرد.. قامو سلموني مفتاح هالجامع وصرت افتحو كل فجر وأوذن فيه احلاها وذان، واقيم الصلاة وأئم بهالناس كمان، واكتشفتلكم مع الممارسة اليومية، انها شغلة بدهاش كثير مفهومية....وصدقوني ما بزل عليكو قعدت سنة زمان وانا على هالشغلة مكيف ونايم جوا الجامع بالحر عشان "المكيف"، واعطيتها دشداشة نص كم ومسواك ومسبحة ودفتر ابتهالات ودهن عود تبع الاموات، والناس صارو يقولو اجا الشيخ وراح الشيخ.. لبين ما جابولهم واحد مصري وعينو امام رسمي، وانا بصراحة زعلت عليهم كثير، و بطلت اصلي..واعطيتهم مفتاح جامعهم وصرت اصلي لحالي في الدار..حتى لمن ادعي ربي، ادعي انو الله يوفقني لحالي ويغفرلي لحالي..وهم يدبرو حالهم.